**Koottuja kysymyksiä ja vastauksia TBE-rokotteista**

1. Mikä on TBE-rokote?

TBE-rokote on tarkoitettu punkkien levittämän puutiaisaivotulehduksen ehkäisyyn.

Puutiaisaivotulehduksen aiheuttaa TBE-virus. Puutiaisaivotulehdus, lyhyemmin TBE, on vakava sairaus, johon sairastuu vuosittain noin 20 suomalaista. Kliiniset oireet muistuttavat aivokalvontulehduksen tai aivotulehduksen oireita.

Akuutin sairauden jälkeen noin 40 % sairastuneista saa pitkäaikaisia tai pysyviä neuropsykiatrisia oireita, jotka vaikuttavat elämänlaatuun ja sosiaaliseen tilanteeseen lisäten myös työkyvyttömyyden riskiä.

Ennaltaehkäisevä rokote on tärkeä, koska puutiaisaivokuumetta ei voi parantaa.

1. Missä rokotetta tarvitaan?

TBE-rokote on syytä ottaa alueilla, joilla punkkien levittämää TBE-virusta esiintyy eli nk. riskialueilla. Vuonna 2011 TBE-riskialueita kotimaassa ovat Ahvenanmaa, Turun saaristo, Helsingin ulkosaaret, Lappeenranta, Imatra, Kokkola, Kotka ja Kuopio sekä mahdollisesti myös muut rannikkoseudun alueet. TBE-virusta kantavia puutiaisia esiintyy lisäksi Ruotsin kaakkoisrannikolla ja Baltian maissa sekä lisäksi monin paikoin Keski-Euroopasta Venäjän kautta Kaukoitään ulottuvalla vyöhykkeellä.
2. Kuka rokotetta tarvitsee?

TBE-rokote on tarpeen riskialueilla asuville tai liikkuville. Myös lumettomana aikana (vähintään 5 °C lämpötilassa) metsässä tai muualla luonnossa paljon liikkuville (esim. aktiiviset liikkujat, metsästäjät, suunnistajat jne.) suositellaan TBE-rokotteen ottamista.

Suomessa on käytössä sekä aikuisille että lapsille tarkoitettuja TBE-rokotevalmisteita.
3. Milloin rokote tarvitaan?

Perusrokotusohjelman mukaan TBE-rokote otetaan aluksi kahdessa vaiheessa. Ensimmäinen rokote otetaan tavallisesti ennen punkkikauden alkua eli helmi-huhtikuussa.

Ensimmäinen annos annetaan sovittuna päivänä ja toinen annos 1-3 kuukautta ensimmäisen annoksen jälkeen. Kolmas annos annetaan 5-12 kuukautta toisen rokotuksen jälkeen ja se tulisi antaa ennen seuraavan punkkikauden alkua.

Tehosterokotteista ensimmäinen annetaan noin kolme vuotta kolmannen annoksen jälkeen ja seuraavat tehosteannokset aina 3-5 vuoden välein. Yli 60-vuotiaille suositellaan tehosterokotusta aina kolmen vuoden välein.

Ensimmäinen ja toinen annos annetaan kahden viikon välein nopean suojan varmistamiseksi silloin, kun tarvitaan hyvä suoja keväällä tai kesällä, eli punkkikauden aikana. Kolmas annos annetaan tällöin 5-12 kuukautta toisen rokotuksen jälkeen.
4. Rokotteen teho

Perusrokoteohjelmassa vasta-ainemäärät ovat korkeammat, mutta myös punkkikauden aikana otettava rokotusohjelma antaa riittävän suojan.[[1]](#endnote-1)

On tärkeää antaa 3. annos ennen seuraavaa punkkikauden alkua, jotta saadaan paras mahdollinen suoja seuraavaksi vuodeksi.

HUOM! Jos on saatu vain yksi rokoteannos yli vuosi sitten, rokoteohjelma pitää aloittaa alusta.
5. Mistä TBE-rokotteen saa?

Rokotteen saa yksityiseltä lääkäriasemalta, työterveyshuollosta, rokotuksia antavista terveyskeskuksista tai Punkkibussista eli liikkuvasta TBE-rokotusklinikasta. Punkkibussien aikataulut löytyvät osoitteesta www.punkkiklinikka.fi. Rokotteen voi myös ostaa reseptillä apteekista.
6. Mitä TBE-rokote maksaa?

Rokotteen hinta apteekissa on noin 35-37€. Sen lisäksi yksityisillä lääkäriasemilla veloitetaan toimenpidemaksu.
7. Mitä pitää huomioida ennen ja jälkeen rokotuksen?

Kaikki rokotteet tulee ottaa terveenä, ei esim. flunssaisena. Rokotteen jälkeen voidaan toimia normaalisti. Rokottava terveydenhoitaja tai lääkäri antaa lisäohjeita tarpeen mukaan.
8. Mahdolliset haittavaikutukset, esim. allergikoille?

Tyypillisiä rokotuksen jälkeisiä oireita ovat injektiokohdan paikallinen kipu, arkuus, punoitus ja turvotus. Lapsilla saattaa esiintyä kuumetta yli 38 °C varsinkin ensimmäisen annoksen jälkeen. Kuumetta esiintyy harvemmin toisen annoksen jälkeen.
9. Muuta huomioitavaa?

TBE-rokotetta suositellaan annettavaksi raskauden ja imetyksen aikana vain silloin, kun rokotusta pidetään välttämättömänä suojaamaan TBE-infektiolta huolellisen hyöty/haittasuhteen arvioinnin jälkeen.
10. Lisätietoja

[www.punkkiklinikka.fi](http://www.punkkiklinikka.fi)

[www.thl.fi](http://www.thl.fi)

BS2011\_028FI

1. Löw-Baselli A et al. FSME-IMMUN 0,5 ml: New Clinical Data on Rapid Immunization Ellipse 2004, 20. [↑](#endnote-ref-1)